Imtella' Frar 1, 2021 "L-2020 kienet l-agħar sena għall-kaċċa illegali." Hekk qalet il-Birdlife Malta fi stqarrija, fejn innutat li hekk kif issa niżel is-siparju fuq l-istaġun tal-kaċċa fil-ħarifa, ċifri uffiċjali juru li l-2020 kienet l-agħar waħda fl-aħħar tmien snin. Fl-istqarrija tagħha l-Birdlife qalet li matul l-2020 tniżżlu b'mod illegali 210 għasfur protett, f'dik li hija sejħet bħala l-agħar sena mill-2013 sa issa. Dan b'żieda qawwija mis-snin tal-2019, fejn tniżżlu 99 għasfur, u l-2018 li matulha tniżżlu 114 għasfur protett. Birdlife Malta kkritikat ukoll is-sitwazzjoni tal-infurzar u l-ġustizzja fejn jidħlu kaċċa u insib, u qalet li din ftit li xejn hija sodisfaċenti. Dan għaliex skont h,i hemm każijiet li ġew rappurtati lill-Pulizija mill-għaqda stess, liema każijiet hemm ċans li jiġu preskritti minħabba li l-akkużati ma ġewx imħarrka fil-ħin.